S บวก 6.21% หลัง KTB อนุมัติสินเชื่อให้ 6.6 พันลบ. ซื้อโรงแรมในอังกฤษ
S บวก 6.21% หลัง KTB อนุมัติสินเชื่อให้ 6.6 พันลบ. ซื้อโรงแรมในอังกฤษ
4 พ.ย. 2558

ผู้สื่อข่าวรายงานว่า บริษัท สิงห์ เอสเตท จำกัด (มหาชน) หรือ S โดย ณ เวลา 15.19 น. อยู่ที่ระดับ 7.70 บาท บวก 0.45 บาท หรือ 6.21% ด้วยมูลค่าซื้อขาย 736.95 ล้านบาท หลัง KTB อนุมัติสินเชื่อให้ 6.6 พันลบ. ซื้อโรงแรมในอังกฤษ
นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก ระบุวันนี้ (4 พ.ย.)ว่า ราคาหุ้น S ปรับตัวขึ้นในวันนี้ ด้วยวอลุ่มเทรดที่เข้ามาอย่างคึกคัก คาดว่าจะเป็นการเข้ามาเล่นเก็งกำไรของนักลงทุน หลังจากที่แบงก์กรุงไทยได้อนุมัติสินเชื่อให้กลุ่มสิงห์เป็นเงินประมาณ 6.6 พันล้านบาท เพื่อเข้าซื้อกิจการธุรกิจโรงแรมที่ประเทศอังกฤษ
ในทางเทคนิคหุ้น S มีแนวรับที่ 7.50 บาท ส่วนแนวต้านมองที่ High เดิมที่ 7.85 บาท หากผ่านไปได้จะมีแนวต้านถัดไปที่ 8.50 บาท
อนึ่ง บมจ.สิงห์ เอสเตท(S) ได้ร่วมทุนกับ บริษัท ฟิโก้ โฮลดิ้ง (UK) จำกัด โดยจัดตั้ง บริษัท เอฟเอส เจวี โค จำกัด เพื่อเข้าซื้อโรงแรม จากกลุ่มบริษัทจูปีเตอร์ โฮเทล จำนวน 26 แห่ง ในสหราชอาณาจักร ภายใต้แบรนด์เมอร์เคียว มูลค่าลงทุน 154.77 ล้านปอนด์ หรือราว 8,598 ล้านบาท และวานนี้ (3 พ.ย.) ธนาคารกรุงไทย(KTB)ได้แถลงข่าวการปล่อยสินเชื่อ วงเงินรวม 120 ล้านปอนด์ หรือประมาณ 6.6-6.7 พันล้านบาท อายุ 2 ปี ให้กับกลุ่มทุนดังกล่าวในการเข้าซื้อกิจการในครั้งนี้           